**Ministru kabineta noteikumu projekta**

**Grozījumi Ministru kabineta 2020. gada 9. jūnija noteikumos Nr. 360 "Epidemioloģiskās drošības pasākumi Covid-19 infekcijas izplatības ierobežošanai" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta mērķis ir, balstoties uz Covid-19 epidemioloģiskās drošības situācijas izvērtējumu, mazināt noteiktos ierobežojumus, kas noteikti sabiedrības veselības aizsardzībai. Projekts paredz arī noregulēt vairākus praktiski nepieciešamus jautājumus, kas netika atrisināti ar 2020.gada 9.jūnija noteikumiem Nr. 360 "Epidemioloģiskās drošības pasākumi Covid-19 infekcijas izplatības ierobežošanai”, kā arī projekts paredz novērst dažas tehniskas kļūdas līdzšinējos noteikumos. Grozījumi pārsvarā attiecas uz ārvalstu diplomātiem, Latvijas diplomātisko pasu turētājiem un diplomātiskā un konsulārā dienesta ierēdņiem un darbiniekiem. Tāpat projekts precizē kārtību, kādā veicami repatriācijas pasažieru pārvadājumi. Ministru kabineta noteikumi stājas spēkā 2020.gada 1.jūlijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts pamatojoties uz [*Epidemioloģiskās drošības likuma*](https://likumi.lv/ta/id/52951-epidemiologiskas-drosibas-likums)[3. panta](https://likumi.lv/ta/id/52951-epidemiologiskas-drosibas-likums#p3) otro daļu, [19. panta](https://likumi.lv/ta/id/52951-epidemiologiskas-drosibas-likums#p19) pirmo daļu,  [14.panta](https://likumi.lv/ta/id/52951-epidemiologiskas-drosibas-likums#p14) pirmās daļas 5.punktu un *Covid-19 infekcijas izplatības pārvaldības likuma* 4.panta 1., 2., 3., 4., 5., 6., 7., 8., 11., 12., 13. un 14.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pēc ārkārtējās situācijas darbības laika beigšanās 2020.gada 9.jūnijā Covid-19 epidemioloģiskā situācija ir uzlabojusies, tādējādi ir iespējams veikt atsevišķu epidemioloģiskās drošības pasākumu samazināšanu, kas noteikti Ministru kabineta 2020. gada 9. jūnija noteikumos Nr. 360 *"Epidemioloģiskās drošības pasākumi Covid-19 infekcijas izplatības ierobežošanai"* (turpmāk – noteikumi Nr.360).    Projekta mērķi ir:  - balstoties uz Covid-19 epidemioloģiskās drošības situācijas izvērtējumu, mazināt noteiktos ierobežojumus, kas noteikti sabiedrības veselības aizsardzībai.  - ņemot vērā praksē nesen konstatētos jautājumus, kurus nepieciešams steidzami noregulēt, precizēt noteikumus Nr. 360.    1. Projekts paredz papildināt noteikumu Nr.360 3.punktu ar personām, uz kurām ceļošanas ierobežojumi un pašizolācijas prasības neattiecas. Proti, tie būs arī Latvijā akreditēto ārvalstu diplomātisko un konsulāro pārstāvniecību, starptautisko organizāciju un to pārstāvniecību darbinieku ģimenes locekļi, kā arī starptautisko organizāciju amatpersonas un to delegācijas līdztekus jau šobrīd noteiktajām ārvalstu amatpersonām un to delegācijām, ja tās ir ielūgušas noteikumos Nr.360 noteiktās augstas Latvijas amatpersonas. Precizējums nepieciešams, ņemot vērā nepieciešamību nodrošināt Latvijas Republikas ārpolitikas interešu aizsardzību.  Tāpat projekts paredz papildināt noteikumu Nr.360 3.punktu ar Latvijas Republikas diplomātiskās pases turētājiem, viņus pavadošajam tehniskajam personālam un diplomātiskā un konsulārā dienesta ierēdņiem un darbiniekiem oficiālo funkciju veikšanai. Šis papildinājums nepieciešams, lai varētu efektīvi nodrošināt Latvijas pārstāvību ārvalstīs un starptautiskajās organizācijās, galvenokārt, Latvijas diplomātisko pasu turētājiem, piemēram, Valsts prezidentam, Saeimas deputātiem Ministru prezidentam, ministriem un diplomātiem, kā arī viņus pavadošajam tehniskajam personālam. Šāds izņēmums ir nepieciešams gadījumiem, kad steidzamu valsts interešu aizsardzībai minētajām amatpersonām ir jādodas uz Slimību profilakses un kontroles centra tīmekļvietnē publicētajām valstīm, kurās ir reģistrēta tāda Covid-19 infekcijas izplatība, kas var radīt nopietnu sabiedrības veselības apdraudējumu. Šis nosacījums neattieksies uz tiem gadījumiem, kad Latvijas diplomātisko pasu turētāji un diplomātiskā un konsulārā dienesta ierēdņi un darbinieki un viņu ģimenes locekļi atgriežas no savas dienesta valsts vai kuriem jānokļūst savā dienesta valstī dienesta rotācijas ietvaros – šajos gadījumos pēc nepieciešamības tiks ievērota noteiktā pašizolācija.  2.Tā kā veikto epidemioloģiskās drošības pasākumu rezultātā valstī ir novērots būtisks saslimstības ar Covid-19 samazinājums (pašreiz Latvijā saslimstība ir viena no zemākajiem Eiropas Savienībā), Covid-19 infekcijas izplatības risks ir zems, un ir iespējams atsevišķus epidemioloģiskās drošības ierobežojumus mazināt.  Par to liecina šādi epidemioloģiskās drošības rādītāji:  - 14 dienu kumulatīvā saslimstība ar Covid-19 Latvijā uz 26.06.2020. ir 0.9 gadījumi uz 100 000 iedzīvotāju, kas ir ievērojami zemāks rādītājs, nekā vidējais rādītājs Eiropas Savienībā (16/ 100 000 iedzīvotāju);  - primāri pozitīvu testu uz Covid-19 īpatsvars samazinājies līdz 0,1%;  - pēdējo divu nedēļu laikā (uz 26.06.2020.) līdz 40% Covid-19 gadījumu nav saistīti ar inficēšanos Latvijā, bet gan ar inficēšanos ārvalstīs;  - ilgāk par četrām nedēļām nav reģistrēts uzliesmojumu skaits ar pieciem un vairāk Covid-19 gadījumiem paaugstināta riska objektos;  - uz 26.06.2020. pacientu skaits, kas ārstējas stacionārajās ārstniecības iestādēs Latvijā ar apstiprinātu Covid-19 infekciju ir 8, kas norāda uz relatīvi zemu Covid-19 radīto slogu ārstniecības iestādēm.  Ierobežojumu daļēja mīkstināšana pamatojama arī ar to, ka Latvijā šobrīd ir pietiekami liela testēšanas aptvere, jo ir būtiski attīstīta Covid-19 testēšanas sistēma, konsekventi palielinot laboratoriju kapacitāti. Kā arī, pastāvot esošam saslimstības līmenim, epidemioloģiskās uzraudzības sistēma ir spējīga maksimāli precīzi apzināt un uzraudzīt Covid-19 slimniekus un viņu kontaktpersonas.  Taču ņemot vērā, ka Covid-19 epidemioloģiskā situācija nepārtraukti tiek monitorēta, situācijas pasliktināšanās gadījumā ierobežojumi nekavējoties tiks pārskatīti un, ja nepieciešams, noteikti atkārtoti.  Projekts paredz svītrot noteikumu Nr.360 6.4.apakšpunktu.  Tādejādi tiks atcelta obligātā prasība sabiedriskajā transportlīdzeklī pasažieriem lietot mutes un deguna aizsegus. Taču mutes un deguna aizsegus vai maskas joprojām ir stingri ieteicams lietot gadījumā, ja personai, atrodoties publiskā vietā, tai skaitā sabiedriskajā transporta līdzeklī, ir elpceļu infekcijas slimības pazīmes t. sk. klepus, iesnas.  Joprojām paliek spēkā prasība, ka fiziskai personai ir pienākums nodrošināt sev mutes un deguna aizsegu, ja pasākuma organizators vai saimnieciskā vai publiskā pakalpojuma sniedzējs pirms pasākuma ir informējis par šādu prasību, tai skaitā izvietojot paziņojumu pasākuma norises vai saimnieciskā vai publiskā pakalpojuma sniegšanas vietā. Tāpat paliek spēkā prasība lietot mutes un deguma aizsegu, ja dodas uz dzīvesvietu pašizolācijā izmantojot sabiedrisko transportu.  3. Projekts paredz aizstāt noteikumu Nr.360 14.3.3. apakšpunktā skaitli "1000" ar skaitli "3000".  Tādējādi tiktu atļauts no 2020.gada 1.augusta ārtelpās pulcēties 3000 cilvēkiem, ar nosacījumu, ka vienai personai tiek nodrošināti ne mazāk kā 4 m2.  4. Projekts paredz dot iespēju veikt sporta darbības ārtelpās un nodarboties ar sporta aktivitātēm ārā bez laika ierobežojuma (t.sk. nakts laikā).  5. Projekts paredz tehniski precizēt noteikumu Nr.360 35.punktu, nosakot, ka starptautiskos pasažieru pārvadājumus caur lidostām, ostām, ar autobusiem un dzelzceļa transportu neveic gan uz, gan no valstīm, kurās ir reģistrēta tāda Covid-19 infekcijas izplatība, kas var radīt nopietnu sabiedrības veselības apdraudējumu. Šis precizējums veikts, ņemot vērā Valsts robežsardzes norādījumus.  6.Projekts paredz papildināt 35.punktu, iekļaujot tajā 35.1.¹ punktu, kurā noteikts, ka viens no izņēmumiem ir arī repatriācijas lidojumi.  Minētais grozījums nepieciešams, lai radītu juridisku pamatu repatriācijas reisu rīkošanai no valstīm, no kurām nav citu atgriešanās iespēju un kurās joprojām uzturas liels skaits ES, tostarp Latvijas, valstspiederīgo. Lai gan repatriācijas aktīvā fāze ir noslēgusies, situācija ar pasažieru pārvadājumiem ir mainīga, un joprojām ir valstis, no kurām nav atjaunoti komercreisi. Praksē primāri ir runa par trešajām valstīm, no kurām uz ES valstīm nav nekāda veida aviosatiksmes un atgriešanās iespēju šīs trešās valsts vai ES noteiktu ierobežojumu dēļ. Ar šādu repatriācijas reisu Latvijā ierastos 37.punktā minētās personas, jo īpaši Latvijas valstspiederīgie un pastāvīgie iedzīvotāji, kas atgriežas Latvijā, un citu valstu valstspiederīgie un pastāvīgie iedzīvotāji, kas izmanto no lidostas “Rīga” pieejamos komercreisus, lai dotos tālāk uz savu mītnes valsti. Ar šādiem reisiem uz savu pilsonības vai mītnes valsti varētu repatriēties personas, kuru ieceļošanu paredz attiecīgās valsts normatīvie akti. Šāda repatriācijas reisa nepieciešamību ierosina Ārlietu ministrija.  Noteikumu Nr.360 anotācijā tika noteikts:  “Ja tiks veikti pārvadājumi no valstīm, uz kurām ceļojumi netiek veikti (t.s. repatriācijas reisi), ieceļojot Latvijā būs nepieciešams ievērot arī 14 dienu pašizolāciju.”  Tomēr pašreizējā noteikumu Nr.360 35. punkta redakcija, neskatoties uz to anotācijā minēto, neparedz repatriācijas lidojumu veikšanas iespēju, tādējādi pasliktinot cilvēku iespēju nokļūt savā mītnes valstī salīdzinājumā ar to laika periodu, kad bija spēkā ārkārtējā situācija.  Noteikumu Nr.360 36. punkts nosaka, ka no 2020. gada 10. jūnija ir aizliegta personu un transportlīdzekļu kustība caur Eiropas Savienības ārējās robežas robežšķērsošanas vietām no/uz SPKC tīmekļvietnē publicētajām valstīm, kurās ir reģistrēta tāda Covid-19 infekcijas izplatība, kas var radīt nopietnu sabiedrības veselības apdraudējumu, izņemot kravu pārvadājumus.  Savukārt Noteikumu Nr.360 37. punkts nosaka vairākus gadījumus, uz kuriem neattiecas 36. punkta aizliegums, tajā skaitā minētais aizliegums neattiecas uz:  37.1. Latvijas Republikas valstspiederīgajiem un viņu ģimenes locekļiem, kuru pastāvīgā dzīvesvieta ir ārvalstīs, kā arī ārzemniekiem, kuri, šķērsojot Latvijas Republikas teritoriju tranzītā, atgriežas savas pastāvīgās dzīvesvietas valstī;  37.2. Eiropas Savienības, Eiropas Ekonomikas zonas un Šveices valstspiederīgajiem un viņu ģimenes locekļiem, kā arī personām, kuras pastāvīgi dzīvo šajās valstīs, lai, šķērsojot Latvijas Republikas teritoriju tranzītā, atgrieztos savā mītnes zemē, tai skaitā Latvijas Republikā.  Tā kā noteikumu Nr.360 35. punkta izņēmumos nav iekļauti repatriācijas lidojumi, tad tiek būtiski sašaurinātas 37.1. un 37.2. punktā minēto personu iespējas atgriezties Latvijā vai savā pilsonības / mītnes zemē, šķērsojot ES ārējo robežu.  7. Projekts paredz precizēt noteikumu Nr.360 35.2.punktu, nosakot, ka izņēmums pasažieru pārvadājumiem (ne vairāk par pieciem pasažieriem) attiecas nevis uz privātajiem transportlīdzekļiem, kas ir visu tipu transportlīdzekļi, bet gan tikai ar privāto gaisa transportu. Šī norma precizēta, ņemot vērā Valsts robežsardzes norādījumus, jo pretējā gadījumā izveidojas kolīzija ar normām, kas nepieļauj privātos zemes pārvadājumus uz atsevišķām valstīm.  8. Projekts paredz papildināt 37.7. apakšpunktu ar Latvijas diplomātisko pasu turētājiem un diplomātiskā un konsulārā dienesta ierēdņiem un darbiniekiem un viņu ģimenes locekļiem, kuri atgriežas no savas dienesta valsts vai kuriem jānokļūst savā dienesta valstī. Minētais grozījums nodrošinātu iespēju veikt diplomātiskā un konsulārā dienesta amatpersonu un viņu ģimenes locekļu rotāciju uz un no dienesta vietām ārvalstīm, kurās ir reģistrēta tāda Covid-19 infekcijas izplatība, kas var radīt nopietnu sabiedrības veselības apdraudējumu, vienlaikus ievērojot noteiktos pašizolācijas noteikumus.  9.Projekts paredz papildināt noteikumus Nr.360 ar 37.8.apakšpunktu, paredzot iespēju Latvijas valstspiederīgajiem, kuri ir Latvijas oficiālo delegāciju locekļi vai kuriem jānokļūst savā darba vietā starpvaldību projekta ietvaros, doties uz valstīm, kurās ir reģistrēta tāda Covid-19 infekcijas izplatība, kas var radīt nopietnu sabiedrības veselības apdraudējumu, vienlaikus ievērojot noteiktos pašizolācijas noteikumus. Šāds grozījums pamatā ir nepieciešams, lai nodrošinātu uzsākto starpvaldību projektu īstenošanu un ievērotu Latvijas saistības šo projektu ietvaros.  Projekts neparedz ieviest jaunus pakalpojumus vai jaunas informācijas un komunikācijas tehnoloģijas sistēmas. |
| 3. | Projekta izstrādē iesaistītās institūcijas un publiskas personas, kapitālsabiedrības | Ārlietu ministrija, Satikmes ministrija, Izglītības un zinātnes ministrija, Valsts robežsardze, Veselības ministrija, Slimību profilakses un kontroles centrs |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas uz valsts pārvaldes ierēdņiem un darbiniekiem, Latvijas Republikas diplomātisko pasu turētājiem un starptautisko organizāciju amatpersonām, neregulāro pasažieru pārvadājumu izmantotājiem kā arī visu sabiedrību. |
| 2. | Tiesiskā regulējuma ietekme uz tautsaimniecību un administratīvo slogu | Projektā noteiktās prasības samazina ietekmi uz tautsaimniecību un neparedz papildu administratīvo slogu. |
| 3. | Administratīvo izmaksu monetārs novērtējums | Administratīvās izmaksas (naudas izteiksmē) gada laikā mērķgrupai, ko veido fiziskas personas, nepārsniedz 200 eiro, bet mērķgrupai, kuru veido juridiskas personas, – 2000 eiro. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Projekts šo jomu neskar |
| 2. | Atbildīgā institūcija | Nav |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc Projekta izstrādes paredzēts informāciju par veiktajiem grozījumiem, ievietot Veselības ministrijas un Slimību profilakses un kontroles centra mājas lapās, kā arī paredzēts to izplatīt iesaistītajām organizācijām un institūcijām |
| 2. | Sabiedrības līdzdalība projekta izstrādē | Tā kā Projekts tiek virzīts steidzamības kārtā, sabiedrības iesaiste Projekta izstrādē netika organizēta. |
| 3. | Sabiedrības līdzdalības rezultāti | Nav |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ārlietu ministrija, Satiksmes ministrija, Veselības ministrija, Iekšlietu ministrija, Valsts robežsardze, Slimību profilakses un kontroles centrs |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts tiks īstenots esošu institūciju un cilvēkresursu ietvaros.  Saistībā ar Projekta izpildi nav paredzēta jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Veselības ministre                                  I. Viņķele

Vīza: Valsts sekretāra p.i. Ā.Kasparāns

Segliņa 67876102

anita.seglina@vm.gov.lv

Būmane 67876148

dace.bumane@vm.gov.lv

Krastiņš, 67016388

andris.krastins@mfa.gov.lv